paragraph_text: Za senegalsku reprezentaciju Mané je debitirao 2012. godine te do danas postigao 34 pogotka u 93 nastupa. Trenutno je najbolji strijelac svoje države svih vremena, a po broju sveukupnih nastupa za reprezentaciju nalazi se na trećem mjestu. Sa Senegalom je do sada nastupao na Olimpijskim igrama 2012. godine te na Afričkom kupu nacija 2015., 2017., 2019. i 2021. godine. Na istom natjecanju održanom 2019. godine Mané je bio dijelom sastava koji je završio na drugom mjestu, a godinu dana kasnije proglašen je najboljim afričkim nogometašem godine. U finalu Afričkog kupa nacija 2021. godine Mané je postigao pobjednički jedanaesterac čime je Senegal po prvi puta osvojio to natjecanje, a on je također proglašen najboljim igračem turnira. Godine 2022. po drugi puta proglašen je najboljim afričkim nogometašem godine. Isto tako Mané je sa Senegalom igrao na FIFA-inom svjetskom prvenstvu održanom 2018. godine u Rusiji što je bilo drugo prvenstvo takve vrste na koje se Senegal kvalificirao u svojoj povijesti.